CELEX: 32018R1785
Language: bg
Date: 2018-11-15 00:00:00
Title: Регламент за изпълнение (ЕС) 2018/1785 на Комисията от 15 ноември 2018 година относно класирането на някои стоки в Комбинираната номенклатура

20.11.2018   
               
               
                  BG
               
               
                  Официален вестник на Европейския съюз
               
               
                  L 293/5
               
            
         РЕГЛАМЕНТ ЗА ИЗПЪЛНЕНИЕ (ЕС) 2018/1785 НА КОМИСИЯТА
         от 15 ноември 2018 година
         относно класирането на някои стоки в Комбинираната номенклатура
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
         като има предвид, че:
         
                     (1)
                  
                  
                     С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87 (2) на Съвета, е необходимо да се приемат мерки относно класирането на стоките, посочени в приложението към настоящия регламент.
                  
               
                     (2)
                  
                  
                     С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се отнасят също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.
                  
               
                     (3)
                  
                  
                     В съответствие с тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.
                  
               
                     (4)
                  
                  
                     Целесъобразно е да се предвиди обвързващата тарифна информация, която е издадена по отношение на обхванатите от настоящия регламент стоки и която не е в съответствие с него, да може да продължи да се ползва от титуляря за известен срок по силата на член 34, параграф 9 от Регламент (ЕС) № 952/2013. Този срок следва да бъде три месеца.
                  
               
                     (5)
                  
                  
                     Мерките, предвидени в настоящия регламент, са в съответствие със становището на Комитета по Митническия кодекс,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
         
         
            Член 2
            Обвързващата тарифна информация, която не е в съответствие с настоящия регламент, може да продължи да се ползва по силата на член 34, параграф 9 от Регламент (ЕС) № 952/2013 за срок от три месеца от датата на влизане в сила на настоящия регламент.
         
         
            Член 3
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 15 ноември 2018 година.
            
               
                  За Комисията,
               
               
                  от името на председателя,
               
               Stephen QUEST
               
                  Генерален директор
               
               
                  Генерална дирекция „Данъчно облагане и митнически съюз“
               
            
         
         
            (1)  ОВ L 269, 10.10.2013 г., стр. 1.
         
            (2)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).
      
      
         
            ПРИЛОЖЕНИЕ
            
                        Описание на стоките
                     
                     
                        Класиране
                        (код по КН)
                     
                     
                        Основания
                     
                  
                        (1)
                     
                     
                        (2)
                     
                     
                        (3)
                     
                  
                        Изолирани кабели (т.нар. „кабели за групирани комутатори“) с различни дължини и със съединители (части за свързване) в двата края.
                        Всеки кабел се състои от 32 единични изолирани проводника за напрежение, непревишаващо 1 000  V, групирани в 16 двойки с обвивка, които не са усукани. Тези двойки са покрити с метално фолио и метални нишки.
                        Кабелите свързват комутатори, които формират комутаторни станции (т. нар. „групирани комутатори“), използвани в телекомуникационни мрежи (локални мрежи (LAN). Те позволяват двупосочен пренос на данни между комутаторите посредством технологията Ethernet.
                        Кабелите нямат допълнителни функции (например електрозахранване).
                        Вж. изображението (*1).
                     
                     
                        8544 42 10 
                     
                     
                        Класирането се определя въз основа на общи правила 1 и 6 за тълкуване на Комбинираната номенклатура и на описанието на кодовете по КН 8544 , 8544 42  и 8544 42 10 .
                        Преносът на данни между устройства с помощта на телекомуникационна технология, например Ethernet, се счита за телекомуникация за целите на код по КН 8544 42 10  (вж. Регламент за изпълнение (ЕС) № 1112/2012 на Комисията (1)). Въпросните кабели са предназначени за използване в телекомуникационни мрежи, конфигурирани като LAN. Следователно те се считат за електрически проводници, оборудвани със съединители и използвани в телекомуникационни мрежи (вж. също обяснителните бележки към КН за подпозиция 8544 42 10 ).
                        Поради това изделията трябва да бъдат класирани в код по КН 8544 42 10  като „други електрически проводници за напрежение, непревишаващо 1 000  V, снабдени с части за свързване, от видовете използвани за телекомуникация“.
                     
                  
               
            
               (*1)  Изображението е само за информация.
            
               (1)  Регламент за изпълнение (ЕС) № 1112/2012 на Комисията от 23 ноември 2012 г. относно класирането на някои стоки в Комбинираната номенклатура (ОВ L 329, 29.11.2012 г., стр. 9).